Zweli Mkhize toets positief vir Covid-19Dr. Zweli Mkhize, minister van gesondheid. (Foto: Twitter) Dr. Zweli Mkhize, die minister van gesondheid, en sy vrou, dr. May Mkhize, het positief getoets vir Covid-19. Mkhize het in ŉ verklaring gesê hy en sy vrou het Saterdag besluit om ŉ toets te laat doen omdat hy geringe simptome getoon het. “Ek het buitengewoon moeg gevoel en soos wat die dag gevorder het, het ek ook my aptyt verloor,” het hy gesê. “My vrou het gehoes, het lighoofdig gevoel en sy was ook uiters uitgeput. Gegewe haar simptome het die dokters aangeraai dat sy opgeneem moet word vir waarneming en rehidrasie.” Hy het gesê hulle was die afgelope week in nabye kontak met ŉ paar familielede en sommige lede van sy ministeriële span. “Ons het hulle ingelig en aangeraai om dadelik tuis te isoleer en getoets te word.” Mkhize is nou in kwarantyn by sy huis en hy en sy vrou is albei optimisties dat hulle ten volle sal herstel. “Ek wil graag van dié geleentheid gebruik maak om alle Suid-Afrikaners aan te moedig om steeds aan gesondheidsprotokol te voldoen. Ek rig ŉ pleidooi dat ons nie sal versuim om ons maskers te dra nie en dat ons sal voldoen aan sosiale distansiëring en om ons hande te was en te ontsmet.”